|  |  |
| --- | --- |
|  | 18. maj 2016Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Frøslevlejrens hvide bus svævede igen over Nationalmuseets tag**

En hvid bus fra 2. verdenskrig har sikkert forladt Nationalmuseet og er nu på vej til Frøslevlejrens Museum.

I formiddags svævede en knap otte meter lang hvid bus igen over Nationalmuseets tag. Bussen har været en del af særudstillingen ”De hvide busser”, men nu skal den tilbage til Frøslevlejren, hvor den har hjemme.

Bussens hjemrejse startede gennem det selvsamme ovenlysvindue på kun fire meter i diameter, som den i marts 2015 blev hejst ind igennem. Det var derfor en specialkran fra Skaks Specialtransport, som forsigtigt hejste den 4,7 tons tunge bus ud af Nationalmuseet, inden bussens rejse fortsætter mod Sønderjylland.

Bussen har været omsværmet i de 40 uger særudstillingen varede. Den succesfulde udstilling om de hvide busser tiltrak i alt 166.765 gæster. Særudstillingen fortalte historien om de chauffører, sygeplejersker og andre, der frivilligt under 2. verdenskrig deltog i redningsaktionen af danske KZ-fanger i krigens sidste dage.

Den hvide bus vender tilbage til et ny istandsat hjem i Frøslevlejren. Her kan gæster se eller gense den rullende redningskrans, som bragte danske fanger ud af de tyske koncentrationslejre i foråret 1945. Dørene åbnes for publikum 1. juli 2016.

**Billedtekst 1:** Den hvide bus letter fra Nationalmuseets udstillingshal. Foto: Tine Bonde Christensen, Nationalmuseet.

**Billedtekst 2:** Den hvide bus på vej op gennem ovenlysvinduet. Foto: Tine Bonde Christensen, Nationalmuseet.

**Billedtekst 3:** Den hvide bus svæver over Ny Vestergade foran Nationalmuseet. Foto: Tine Bonde Christensen, Nationalmuseet.

**For yderligere oplysninger og interview kontakt**Henrik Skov Kristensen, overinspektør Frøslevlejrens Museum

Tlf.: 41 20 69 07. E-mail: henrik.skov.kristensen@natmus.dk

Henrik Schilling, presseansvarlig, Nationalmuseet.

Tlf.: 41 20 60 16. E-mail: henrik.schilling@natmus.dk